
	PATVIRTINTA
	                                                                       Muitinės departamento prie Lietuvos 
Respublikos finansų ministerijos
generalinio direktoriaus
	                                                                       2026 m. liepos 2 d įsakymu Nr. 1BE-437



35-OJO TRADICINIO ESTAFETINIO BĖGIMO „MEDININKAI–VILNIUS“ LIETUVOS RESPUBLIKOS VIDAUS REIKALŲ MINISTERIJOS IR MUITINĖS DEPARTAMENTO PRIE LIETUVOS RESPUBLIKOS FINANSŲ MINISTERIJOS PEREINAMAJAI TAUREI IR PRIZAMS LAIMĖTI NUOSTATAI

I SKYRIUS
BĖGIMO TIKSLAS

1. 35-ojo tradicinio estafetinio bėgimo „Medininkai–Vilnius“ Lietuvos Respublikos vidaus reikalų ministerijos ir Muitinės departamento prie Lietuvos Respublikos finansų ministerijos (toliau – Muitinės departamentas) pereinamajai taurei ir prizams laimėti (toliau – estafetinis bėgimas) tikslas – puoselėti tradiciją sporto renginiais minėti Lietuvai skaudžius reikšmingus įvykius, pagerbiant žuvusių Vidaus reikalų ministerijos ir Muitinės departamento pareigūnų Mindaugo Balavako, Juozo Janonio, Algimanto Juozako, Algirdo Kazlausko, Antano Musteikio, Stanislovo Orlavičiaus, Ričardo Rabavičiaus atminimą, pasitelkus vidaus reikalų ir Lietuvos Respublikos muitinės darbuotojus bei šalies gyventojus plėtoti vienos populiariausių sporto šakų tradicijas.

II SKYRIUS
RENGĖJAI IR VADOVAVIMAS ESTAFETINIAM BĖGIMUI

2. Estafetinį bėgimą organizuoja Policijos departamentas prie Lietuvos Respublikos vidaus reikalų ministerijos ir Muitinės departamentas.

III SKYRIUS
VIETA IR LAIKAS

3. Estafetinis bėgimas vyks 2026 m. liepos 26 d. estafetinio bėgimo startas – prie Medininkų memorialo 12.00 val., finišas – prie Antakalnio kapinių Vilniuje.

IV SKYRIUS
DALYVIAI IR ATSAKOMYBĖ

4. Komandos sudėtis – 7 dalyviai.
5. Komandos į grupes pagal amžių ir lytį neskirstomos. Gali būti mišrios komandos.
6. Estafetiniame bėgime gali dalyvauti visi norintys, neatsižvelgiant į amžių, turintys gydytojo leidimą sportuoti.
7. Visi dalyviai estafetiniame bėgime dalyvauja laisva valia, niekieno neverčiami, prisiima visą su dalyvavimu estafetiniame bėgime susijusią riziką (taip pat su įvairiais sveikatos sutrikimais ir pan.) ir įsipareigoja dėl to nereikšti organizatoriams jokių pretenzijų.




V SKYRIUS
DALYVIŲ REGISTRACIJA

8. Dalyvių registracija vykdoma nuo 2026 m. liepos 7 d. 9.00 val. iki 2026 m. liepos 23 d. 23.00 val. šiuo adresu: https://forms.gle/DqHrHLj6Csb2ZfBj6
Laiku neužsiregistravusios komandos bėgime dalyvauti negalės. Startinio mokesčio nėra.
9. Estafetinio bėgimo dieną naujos komandos neregistruojamos. Bus tikslinamos tik užsiregistravusių komandų paraiškos.
10. Numeriai išduodami 2026 m. liepos 26 d. 8.30–10.30 val. Kultūros ir sporto rūmuose (Žirmūnų g. 1E, Vilnius).

VI SKYRIUS
ESTAFETINIO BĖGIMO EIGA IR SĄLYGOS

11. Dalyvis gali bėgti tik vieną estafetinio bėgimo etapą ir atstovauti tik vienai komandai. Dalyvis bėgti savo estafetinio bėgimo etapą gali tik turėdamas specialią to etapo žymą (dalyvio numerį) ir leidus teisėjui. Pažeidus šią taisyklę, komanda diskvalifikuojama.
12. Estafetinį bėgimą sudaro 7 estafetinio bėgimo etapai. Kiekvieno estafetinio bėgimo etapo ilgis – apie 5 km. Bendras estafetinio bėgimo „Medininkai–Vilnius“ ilgis – 34 km. Pažymėtose vietose perduodama estafetės lazdelė.
13. Bėgti leidžiama tik dešiniuoju kelkraščiu ir šaligatviu. Draudžiama naudotis pagalba iš šalies, trumpinti distanciją.
14. Draudžiama bet kokia estafetinio bėgimo dalyvių palyda neturint atskiro organizatorių leidimo.
15. Estafetinio bėgimo trasos įveikimo laiko limitas – 3 valandos.
16. Finišo protokole fiksuojamas bendras komandos laikas. Tarpiniai komandos dalyvių laikai pagal etapus bus fiksuojami tik esant techninėms galimybėms.

VII SKYRIUS
NUGALĖTOJŲ NUSTATYMAS IR APDOVANOJIMAS

17. Estafetinio bėgimo nugalėtojų ir prizininkų apdovanojimas vyks 2026 m. liepos 26 d. 15.45 val. Kultūros ir sporto rūmų aktų salėje. Apdovanojimų ceremonijoje dalyvauja Lietuvos policijos reprezentacinis pučiamųjų orkestras.
18. Komandų vietos nustatomos trijose grupėse: bėgimo mėgėjų, Muitinės departamento (komanda sudaryta tik iš Muitinės departamento ir jai pavaldžių muitinės įstaigų atstovų) ir Vidaus reikalų ministerijos (komanda sudaryta tik iš Vidaus reikalų ministerijos ir jai pavaldžių įstaigų atstovų).
19. Grupių komandos nugalėtojos ir prizininkės (II ir III vietos laimėtojos) apdovanojamos prizais.
20. Komanda, užėmusi I vietą tarp visų grupių komandų, apdovanojama Vidaus reikalų ministerijos ir Muitinės departamento pereinamąja taure.
	21. Pirmosios atbėgusios septyniasdešimt  komandų apdovanojamos specialiais šiam renginiui pagamintais medaliais.


VIII SKYRIUS
APRŪPINIMAS

	22. Komandų kelionės, maitinimosi ir nakvynės išlaidas apmoka į estafetinį bėgimą komandas siunčianti organizacija arba patys estafetinio bėgimo dalyviai.
	23. Dalyvius nuo registracijos vietos iki kiekvieno estafetinio bėgimo etapo starto vietos nuveža ir atgal parveža organizatorių užsakyti autobusai.
	24. Pirmosios užsiregistravusios septyniasdešimt  komandų po bėgimo prie Kultūros ir sporto rūmų vaišinamos arbata ir kareiviška koše.
	25. Pasibaigus estafetiniam bėgimui, estafetės lazdeles ir numerius dalyviai privalo grąžinti estafetinio bėgimo organizatoriams. Komandos, negrąžinusios estafetės lazdelės (-ių) ar dalyvio numerio (-ių), negauna apdovanojimų ir suvenyrų.

IX SKYRIUS
BAIGIAMOSIOS NUOSTATOS

	26. Estafetinis bėgimas bus vykdomas pagal tuo metu galiosiančius teisės aktus.
	27. Išsamesnė informacija apie estafetinį bėgimą teikiama Policijos departamento prie Lietuvos Respublikos vidaus reikalų ministerijos Žmogiškųjų išteklių valdyboje tel. (0 5) 271 7983, mob. 0 686 04 006, el. p. petras.pranckunas@policija.lt ir Muitinės mokymo centro Specialaus parengimo skyriuje tel. (0 5) 270 1622, mob. 0 616 88386, el. p. raivaras.ramanauskas@lrmuitine.lt. 

